เรื่องร้องเรียน (ความปลอดภัย,ร้องเรียน,สอบถาม) วันที่ 2023-01-16 12:49:19 — แขวงวังบูรพาภิรมย์ เขตพระนคร จังหวัดกรุงเทพมหานคร
เนื่องจากวันนี้ วันจันทร์ที่ ๑๖ มกราคม ๒๕๖๖ เวลาประมาณ ๑๓.๒๔ น. ข้าพเจ้าได้ขับรถพามารดาเข้ากรุงเทพเพื่อไปดูซื้อผลไม้ใช้เตรียมไหว้ในเทศกาลตรุษจีนแถวปากคลองตลาด โดยได้วนรถเข้าไปจอดบริเวณร้านมิตรชาวสวน ซอยเอ็มไพร์ แขวงวังบูรพาภิรมย์ เขตพระนคร ซึ่งเป็นทางจอดรถสาธารณะ แต่กลับมีชายวัยกลางคนดังภาพที่แนบมานี้ แกได้เข้ามาเรียกเก็บค่าที่จอดรถเป็นจำนวนเงิน ๔๐ บาท สอบถามไปว่าได้รับอนุญาตจากใครให้มาเก็บเงินค่าที่จอดรถ , ใช้อำนาจอะไรมาเก็บ , เก็บแล้วต้องส่งให้ใครต่อไปหรือไม่อย่างไร เพราะพื้นที่ตรงนี้เป็นพื้นที่สาธารณะ ซึ่งก็ได้รับคำตอบว่าเขาดำเนินการเก็บเองไม่มีส่งใครทั้งนั้น ประกอบกับให้ไปถามร้านค้าแถวนี้ดูได้ว่าใครมาจอดรถในพื้นที่สาธารณะแถบนี้ก็ต้องเสียค่าที่จอดรถให้ตนทั้งนั้น ข้าพเจ้าก็เลยตัดสินใจจ่ายเงินให้ไปจำนวน ๔๐ บาท ด้วยความจำยอม เพราะเกรงว่าหากไม่จ่ายให้เขาแล้วอาจจะเป็นเหตุให้เกิดอันตรายแก่ชีวิตและทรัพย์สินคือรถยนต์ของข้าพเจ้าได้ ทั้งหมดนี้ข้าพเจ้ามีความเห็นว่าเป็นการกระทำที่ไม่ถูกต้อง จึงมาใช้ช่องทางนี้แจ้งร้องเรียนปัญหาที่เกิดขึ้น และหวังว่าปัญหานี้จะได้รับการแก้ไขโดยเร็ว เพื่อความเป็นธรรมแก่ประชาชนที่จะได้ไม่ต้องถูกรีดไถเรียกเก็บเงินลักษณะเช่นนี้อีก. #1555 #bkkrongtook